## Rješenje Ustavnog suda Republike Hrvatske broj U-VIII-1057/1997. od 22. prosinca 1997.

### NN 2/1998 (8.1.1998.), Rješenje Ustavnog suda Republike Hrvatske broj U-VIII-1057/1997. od 22. prosinca 1997.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o zahtjevu N. B. iz S. za obustavu
izvršenja, na sjednici održanoj dana 22. prosinca 1997. godine, donio je
sljedeće

## RJEŠENJE

I. Zahtjev za obustavu izvršenja se odbacuje.
II. Ovo rješenje će se objaviti u Narodnim novinama.

### Obrazloženje

N. B. iz S. podnio je zahtjev za obustavu izvršenja konačnog akta –
kupoprodajnog ugovora, odnosno za obustavu započetog izvršenja povratom
u prijašnje stanje ili na drugi način.
Podnositelj zahtjeva poziva se na odluku ovog Suda, broj: U-I-697/1995
od 29. siječnja 1997., objavljenu u "Narodnim novinama", br. 11/97 od 31.
siječnja 1997., kojom su kao nesuglasne s Ustavom Republike Hrvatske ukinute
odredbe Zakona o prodaji stanova na kojima postoji stanarsko pravo ("Narodne
novine", br. 43/92 – pročišćeni tekst, 69/92, 25/93, 48/93, 2/94, 44/94,
58/95 i 11/96), koje su uređivale način izračuna cijene stana.
Smatra da je prodavatelj stana, nakon objave spomenute odluke ovog Suda,
trebao izmijeniti s njim sklopljeni ugovor o kupoprodaji stana na način
da dio tog ugovora, koji se odnosi na cijenu stana, takvu cijenu izmijeni
i izračuna prema odredbama koje su bile na snazi prije stupanja na snagu
odredaba koje su kao nesuglasne s Ustavom ukinute.
Obzirom da je prodavatelj na zahtjev N. B. odbio sklopiti dodatak ugovoru
na zahtijevani način, a to s obrazloženjem da je ugovor sklopljen prije
objave odluke Ustavnog suda Republike Hrvatske i u skladu s tada važećim
zakonskim odredbama te da se ugovor ne može smatrati pojedinačnim aktom
iz članka 23. Ustavnog zakona o Ustavnom sudu Republike Hrvatske, N. B.
predlaže obustaviti izvršenje tog ugovora povratom u prijašnje stanje ili
na drugi način u smislu odredaba članka 23. stavka 4. i 5. Ustavnog zakona
o Ustavnom sudu Republike Hrvatske ("Narodne novine", br. 13/91).
Zahtjev nije dopušten.
Prema odredbi članka 23. stavka 2. Ustavnog zakona o Ustavnom sudu Republike
Hrvatske, svatko, kome je povrijeđeno pravo pravomoćnim pojedinačnim aktom,
donijetim na osnovi ukinutog zakona ili drugog ukinutog ili poništenog
propisa, ima pravo tražiti od nadležnog tijela izmjenu tog pojedinačnog
akta odgovarajućom primjenom odredaba o ponavljanju postupka, a prema odredbi
stavka 5. istoga članka, ako se utvrdi da se izmjenom akta ne mogu otkloniti
posljedice nastale primjenom propisa koji je neustavan, odnosno nezakonit,
Ustavni sud može odrediti da se te posljedice uklone povratom u prijašnje
stanje, naknadom štete ili na drugi način.
Ovaj Sud smatra da ugovor o kupoprodaji stana koji je sklopljen temeljem
odredaba Zakona o prodaji stanova na kojima postoji stanarsko pravo, nije
pojedinačni akt iz članka 23. Ustavnog zakona o Ustavnom sudu Republike
Hrvatske. Istovremeno, ovaj Sud izražava pravno stajalište da predmetni
ugovor predstavlja ugovor građanskog prava na koji se, uz odredbe Zakona
o prodaji stanova na kojima postoji stanarsko pravo, trebaju primjenjivati
i odredbe Zakona o obveznim odnosima ("Narodne novine", br. 53/91, 73/91,
111/93, 3/94, 107/95, 7/96 i 91/96).
U konkretnom slučaju je cijena iz ugovora o kupoprodaji stana, sklopljenog
temeljem odredaba Zakona o prodaji stanova na kojima postoji stanarsko
pravo, odnosno način njezinog utvrđivanja, bila propisana zakonskim odredbama
koje su od početka svojeg važenja bile u nesuglasju s Ustavom Republike
Hrvatske.
Takvo pravno stajalište ovog Suda, prema kojem protuustavnost ukinutog
propisa postoji i prije njegovog ukidanja, dakle, već od njegovog stupanja
na snagu, izloženo je i obrazloženo već i u odluci broj: U-III-731/1994.
od 22. travnja 1997., objavljenoj u "Narodnim novinama", br. 53/97 od 22.
svibnja 1997.
Podnositelj zahtjeva može se obratiti s odgovarajućim tužbenim zahtjevom
nadležnom općinskom sudu.
Stoga je, temeljem odredbe članka 58. Poslovnika Ustavnog suda Republike
Hrvatske ("Narodne novine", br. 29/94), odlučeno kao u točki I. izreke
ovog rješenja.
Točka II. ovog rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-VIII-1057/1997
Zagreb, 22. prosinca 1997.

USTAVNI SUD REPUBLIKE HRVATSKE
Predsjednik Jadranko Crnić, v. r.

Rješenje, NN 2/1998-25
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)